
I. 
Charakteristika

1. 
Priestory, v ktorých sa poskytuje zdravotnícka starostlivosť, sú vo väčšine prípadov viacpodlažné stavby vyhotovené prevažne z nehorľavých stavebných materiálov. V prípade, že boli projektované, resp. postavené pred rokom 1975, nie sú členené na požiarne úseky. Od roku výstavby závisí aj vyhotovenie únikových ciest a inštalácia požiarno-technických zariadení. Vo väčšine stavieb zdravotníckych zariadení sú inštalované nástenné hydranty a prenosné hasiace prístroje; na prívod vody na hasenie požiaru slúžia prevažne podzemné hydranty.

2.   Z dispozičného hľadiska sa spravidla opakuje nasledovná schéma rozmiestnenia prevádzok:

2a.  suterén - sklady, archívy, dielne a podobné nelekárske prevádzky,
2b.  prízemie – ambulancie a vyšetrovne urgentného príjmu,
2c. nadzemné podlažia - lôžkové ošetrovacie jednotky, operačné sály, jednotky  intenzívnej starostlivosti a podobne.
3.   V skladoch v stavbách alebo v skladoch samostatne stojacich sa skladujú okrem iných aj lieky a roztoky, horľavé kvapaliny, tlakové nádoby a rozvody so stlačenými plynmi a zdroje ionizujúceho žiarenia.  

4.   Príjazdové cesty a nástupné plochy pre hasičskú techniku musia byť vyznačené. Pri požiarnom zásahu treba počítať s  vykonávaním rozsiahlych činností               a zložitých činností súvisiacich s evakuáciou pacientov.

II. 

  Úlohy a postup činnosti

1.  Veliteľ zásahu na mieste udalosti rozhodne 

     a)  o vykonaní prieskumu, predbežnom nasadení síl a prostriedkov, zabezpečení miesta požiariska (vypnutí prívodov elektrickej energie a plynu) a o preverení napájania evakuačných výťahov a činnosti núdzového osvetlenia operačných sál a iných zariadení, ktoré by mohli ostať po elektrickým prúdom,
b) o postupe a o spôsobe evakuácie ohrozených osôb, osobitne o evakuácii pacientov neschopných pohybu (určí skupinu, ktorá bude evakuáciu vykonávať, evakuačné cesty a prostriedky na jej vykonanie) a o sústreďovaní evakuovaných osôb na určené miesto; zisťuje informácie o nutnosti ďalšej evakuácie a vyhľadávania osôb (priebeh evakuácie zabezpečuje v spolupráci s nemocničným personálom, ktorý poskytuje najmä informácie o počte pacientov na jednotlivých oddeleniach a ich zdravotnom stave),
c) o privolaní posilových hasičských jednotiek (najmä s výškovou technikou              a lezeckých skupín) a ďalších služieb (rýchla zdravotná pomoc, elektrikári, vodári a podobne), ak z vyhodnotenia prieskumu takáto potreba vyplynie,
d) o  použití lezeckej skupiny a skupín leteckej záchrany (najmä na upokojenie         a usmernenie pacientov pri evakuácii) a o použití evakuačných prístrojov na vyvádzanie osôb,
e) o rozdelení požiariska na zásahové úseky, o určení ich veliteľov a o zriadení riadiaceho štábu, ak to situácia vyžaduje,
f) o stupni ochrany zasahujúcich príslušníkov a o hlavnom smere zásahu, pričom berie do úvahy stupeň nebezpečenstva, ktorý hrozí pacientom                         a zamestnancom nemocnice, ako aj charakter horiaceho materiálu,
g) o spôsobe hasenia a o druhu hasiacej látky, počte a druhoch prúdov                 a smeroch ich nasadenia, typoch prúdnic a o spôsobe zamedzenia šírenia požiaru do vyšších podlaží,
h) o preverení možnosti použitia stabilných hasiacich zariadení a zariadení na zvyšovanie tlaku v hydrantovom potrubí, ak sa v budove nachádza,
i) o zabezpečení spojenia na požiarisku a s operačným strediskom a o spôsobe poskytovania informácií o situácii na mieste zásahu,
j) o zabezpečení náhradných fliaš pre izolačné dýchacie prístroje,
k) o spôsobe vyvetrania zadymených priestorov, osobitne únikových ciest.

2.  Činnosť zasahujúcich príslušníkov na mieste udalosti:

     a) obsluhujú hasičskú techniku a zabezpečujú dodávku hasiacich látok na požiarisko,
b) vykonávajú evakuáciu ohrozených osôb a majetku určeným postupom; pri vykonávaní evakuácie sa usilujú zabrániť panike a poskytujú prvú pomoc postihnutým osobám,
c) používajú osobné ochranné pracovné prostriedky a dodržiavajú zásady bezpečnosti a ochrany zdravia pri práci,
d) vykonávajú lokalizáciu a likvidáciu požiaru, pričom používajú len nevyhnutné množstvo hasiacich látok (nebezpečenstvo premáčania nižších podlaží),
e) rozoberajú stavebné konštrukcie, ak to situácia vyžaduje,
f) riadia  sa pri záchrane osôb lezeckou technikou pokynmi vedúceho lezeckej skupiny,
g) evakuujú pomocou evakuačných prístrojov len také osoby, ktorým to zdravotný   stav dovoľuje,
h) postupujú pri činnostiach na infekčnom oddelení v spolupráci s príslušným slúžiacim lekárom tak, aby zabránili prenosu infekcie; podrobujú sa po vykonaní zásahu na infekčnom oddelení lekárskej prehliadke,
i) udržujú spojenie s veliteľom zásahového úseku alebo s veliteľom zásahu.

III. 
Očakávané zvláštnosti 
1.   Pri zdolávaní požiarov v nemocniciach hrozí

      a)   vytváranie nebezpečných splodín horenia a následné zadymenie jednotlivých oddelení nemocnice,

b)  vyvolanie paniky medzi pacientmi v dôsledku vznikajúcich splodín horenia,

c) nebezpečenstvo infekcie pri požiaroch infekčných oddelení a laboratórií,

d) komplikácie pri evakuácii pacientov z jednotlivých oddelení, osobitne infekčného oddelenia, imobilných pacientov a pacientov na jednotke intenzívnej starostlivosti,

e) rýchle šírenie požiaru v skladových priestoroch, a to najmä v skladoch liekov              a nebezpečenstvo pri požiaroch v skladoch tlakových nádob s plynmi,

f) narušenie obalov zdrojov ionizujúceho žiarenia,
g) poškodenie lekárskych prístrojov citlivých na dym a na splodiny horenia

2.  
Na zabezpečenie ochrany zasahujúcich príslušníkov treba počas zásahu používať osobné ochranné pracovné prostriedky. Osobitne treba riešiť otázku ochrany v prípade narušenia zdroja ionizujúceho žiarenia.

